जाहिर है, गरीब आदमी के पास सैर-सपाटे या योग-ध्यान के लिए न तो इतना वक्त होता है और न ही उस परिश्रमी समाज को इसकी जरूरत होती है। रही बात उच्च वर्ग की तो इस तरह हँसने-रोने की जरूरत उसे नहीं होती, वह तो हँसाने-रुलाने का काम करता है। वह हँसी को भी बेच और खरीद सकता है। मरने वाले बड़े लोगों के लिए रोना तो खैर पुराने जमाने से खरीदा जाता रहा है और रुलाना तो वे जानते ही हैं। हँसी के व्यापार यानी खरीद-बिक्री पर अभी ठीक से शोध नहीं किया गया है, इसलिए इस बारे में कोई ठोस तथ्य प्रस्तुत करना अभी मुश्किल है। गोया कि निम्न वर्ग के लिए यह असंभव है, तो उच्च वर्ग के लिए अर्थहीन। केवल मध्य वर्ग है, जो हँस सकता है, लेकिन रोजमर्रा के कार्य व्यापार के दौरान गलाकाट प्रतिबंद्विता के इस दौर में हँस नही पा रहा है, जबकि उसकी सेहत के लिए हो न हो, सत्ता और बाजार की सेहत के लिए उसका हँसना जरूरी है। अब इनमें से कोई अपनी आंतरिक जरूरत के कारण हँसे तो भला किसे एतराज होगा।